รัฐมนตรีว่าการกระทรวงแรงงาน เดินรณรงค์บนถนนเยาวราชช่วงเทศกาลตรุษจีน สร้างการรับรู้และประโยชน์ที่จะได้รับจากการประกันสังคม
รัฐมนตรีว่าการกระทรวงแรงงาน เดินรณรงค์บนถนนเยาวราชช่วงเทศกาลตรุษจีน สร้างการรับรู้และประโยชน์ที่จะได้รับจากการประกันสังคม ?หม่อมราชวงศ์ จัตุมงคล โสณกุล รัฐมนตรีว่าการกระทรวงแรงงาน พร้อมด้วย นายสุทธิ สุโกศล ปลัดกระทรวงแรงงาน นายธวัช เบญจาธิกุล อธิบดีกรมพัฒนาฝีมือแรงงาน นายทศพล กฤตวงศ์วิมาน เลขาธิการสำนักงานประกันสังคม และผู้บริหารกระทรวง เดินรณรงค์บนถนนเยาวราชช่วงเทศกาลตรุษจีน ห่วงใยแรงงานไทยต้องมีหลักประกัน มอบอั่งเปาสิทธิประโยชน์ประกันสังคมมาตรา 40 คุ้มครองผู้ประกอบอาชีพอิสระได้เข้าถึงหลักประกันความมั่นคง พร้อมพบปะประชาชนสวัสดีปีใหม่คนไทยเชื้อสายจีนพร้อมมอบส้มผลไม้มงคลรัฐมนตรีว่าการกระทรวงแรงงาน เปิดเผยว่า แรงงานอิสระในประเทศไทยมีประมาณราว 20 ล้านคน เข้าระบบประกันสังคมแล้วเกือบ 3 ล้านคน ซึ่งยังมีแรงงานอิสระยังเข้าไม่ถึงหลักประกันสังคมอีกจำนวนมาก จึงใช้โอกาสเทศกาลตรุษจีนรณรงค์สร้างการรับรู้แรงงานภาคอิสระทุกกลุ่มอาชีพและประชาชนทั่วไป ได้รับทราบประโยชน์ที่จะได้รับจากการสมัครเข้าสู่ระบบความคุ้มครองประกันสังคมมาตรา 40 พร้อมเชิญชวนแรงงานอิสระสมัครเข้าประกันสังคม มาตรา 40 ซึ่งมี 3 ทางเลือก จ่ายเงินไม่มากได้รับความคุ้มครองที่คุ้มค่าสำหรับผู้สนใจสมัครเป็นผู้ประกันตนมาตรา 40 คุณสมบัติเป็นผู้ประกอบอาชีพอิสระทั่วไปที่มีอายุไม่ต่ำกว่า 15 ปีบริบูรณ์และไม่เกิน 60 ปีบริบูรณ์ โดยมีสิทธิประโยชน์ 3 ทางเลือก ได้แก่ จ่ายเงินสมทบ 70 บาทต่อเดือน รัฐจ่ายสมทบให้อีก 30 บาท ได้รับสิทธิประโยชน์ 3 กรณี จ่ายเงินสมทบ 100 บาท/เดือน รัฐจ่ายสมทบ 100 บาท ได้รับสิทธิ 3 กรณีเหมือนทางเลือก 1 และเพิ่มบำเหน็จชราภาพ 50 บาท/เดือน และจ่ายเงินสมทบ เดือนละ 300 บาท รัฐจ่ายสมทบ 150 บาท คุ้มครอง 5 กรณี ส่วนช่องทางการสมัคร สามารถสมัครได้ที่ 7- eleven สำนักงานประกันสังคม เคาน์เตอร์ธนาคารเพื่อการเกษตรและสหกรณ์การเกษตร และสำนักงานประกันสังคมทุกแห่งทั่วประเทศ หรือโทรสายด่วนกระทรวงแรงงาน 1506 กด 1